Secureanu i-a făcut firmă lui ”Vrăbi” cu soția unui fost ofițer SIE, Ion Milodin, personaj nelipsit pe axa Secureanu – Oprescu La începutul lui noiembrie 2016, Milodin a organizat, în casa sa, ziua de naștere a lui Sorin Oprescu, unde Secureanu se întîlnește cu fostul primar

marți, 27 decembrie 2016, 3:09

Amprentele serviciilor secrete se înghesuie pe cariera lui Florin Secureanu.

După falanga ofițerilor SRI, astăzi vine rîndul expunerii oamenilor SIE.

Ionuț Milodin a făcut parte din Serviciul de Informații Externe în 1996-1997.

”Extrem de apropiat de Sorin Oprescu, Milodin e unul din canalele de comunicare dintre fostul primar și Secureanu”, susțin surse ale ziarului.

Soția lui Milodin și ”Vrăbi”, iubita lui Secureanu, au împreună o firmă.

Milodin a continuat să joace rolul de verigă între cei doi și după arestarea lui Oprescu.

Doi șefi ai Partidului Conservator din străinătate, dintre care unul își flutură legitimația de SIE, apar și ei în poveste.

Toți acești aventurieri, escroci, dar și oameni cert racordați la serviciile secrete, au ceva în comun: sînt de vînzare în jurul ”scurgerii de bani Florin Secureanu”, personaj la nașterea și protecția căruia au contribuit!

Investigație de Mirela Neag, Răzvan Luțac și Cătălin Tolontan

Pentru că nimănui nu-i pică bine așa ceva de Ajun!

În mica bucătărie de la etajul 14 al Primăriei imaginile îi fac să rîdă și să se enerveze.

Unul din consilierii lui Gabi Firea cere un pahar cu apă.

Nu e vorba de politică, e vorba de glicemie.

”Incredibil! Cum au putut face așa ceva?!”.

Filmulețul continuă să ruleze pe ecranul iPhone.

Primarul poftit pe scenă

Pe imagini, tipul cu alura lui Karl Lagerferld anunță: ”O poftim pe scenă pe doamna primar a Bucureștiului! Faceți cunoștință cu Gabriela Firea, laureata premiului pe 2016 al International Quality Crown Award!”.

Aplauze îndelungi în sală.

Prin ferestre, apele cenușii ale Tamisei desenează contrastul perfect pentru intrarea strălucitoare a primarului. Apare Gabi Firea.

Pare mai tînără cu douăzeci-și-ceva de ani.

E și mai slabă, nu că n-ar fi slabă, dar dieta e o cursă fără finiș, și, mai ales, Gabi Firea e neașteptat de euforică pentru conducătorul unui oraș cu două milioane de oameni, care așteaptă primele ninsori.

Afaceristul din Bangladesh face poză cu ea

Femeia în rochie elegantă ridică emoționată premiul, dar preferă să nu țină nici un discurs.

Cum ar veni, nu e munca ei, e munca echipei.

Sînt în sală Hotelului Tower din Londra antreprenori din Arabia Saudită, Africa de Sud, Rusia și Kuweit și toți apreciază modestia acestei primărițe drăguțe din România.

În admirația participanților, Gabi Firea coboară de pe scenă.

Pulak Kanti Barua, un afacerist din Bangladesh, ține să facă o fotografie cu ea și cu bărbatul care o însoțește.

Nu în fiecare zi ești elogiat în aceeași gală cu primarul unei metropole europene.

Toată lumea e mîndră pe bună dreptate.

Mai ales cei cărora le-a ieșit trucul.

Femeia prezentată drept Gabriela Firea se numește Eugenia Chiriac.

Mai cunoscută sub numele de ”Vrăbi”.

„Vrăbi” e primarul Bucureștiului

Scena se mută înainte de Crăciun.

12 milioane de lei a încasat de la ”Malaxa” firma care a plătit premiile ridicate de Secureanu și de ”Vrăbi” la Londra

La etajul 14, locul zăpezilor eterne ale Primarului Bucureștiului, consilierii lui Firea văd imaginile galei de la Londra și dau fuga la primar.

Secvența depășește imaginația. Și depășește și ceea ce a publicat ziarul.

Gazeta scrie că ”Vrăbi”, iubita lui Florin Secureanu, ridică la Londra un premiu inscripționat cu numele Gabrielei Firea pe el.

Numai că Eugenia Chiriac nu ia trofeul în numele Gabrielei Firea, ci îl acceptă ca și cum ar fi Gabriela Firea!

În sală, cineva realizează ridicolul.

”În afara celor cîțiva români din public, toți străinii prezenți la ceremonia de decernare au fost convinși că femeia care s-a urcat pe scenă este primarul Bucureștiului, Gabriela Firea. Și, de fapt, era ”Vrăbi”!” Traian Nica, martor ocular la Londra, povestind către colegii săi din spital, la întoarcerea în România

Cum a condus Secureanu pe autostradă pe contrasens

Asta se întîmplă pe 20 noiembrie 2016 la Londra.

Traian Nica, ”băiatul de la IT”, merge și el în UK la insistența managerului.

”Secureanu nu i-a dat de ales lui Nica. L-a luat cu el la gală, că avea nevoie de șofer la Londra. Șeful nu conducea cu volanul pe dreapta, îi era teamă! O singură dată încercase asta în Malta și intrase pe contrasens pe autostradă!” Angajat din ”Malaxa”

Strada, autostrada și regulile de conducere sînt și ele facultative pentru Secureanu și ”Vrăbi”.

”Vrăbi conduce deși nu are carnet! Conduce și pe drumuri lungi. Odată, ”Vrăbi” a venit la volan de la mare, cînd șoferul se îmbătase”, spune un apropiat al cuplului.

Episodul cu ”Vrăbi” la volan fără carnet e confirmat de numeroase surse.

Revenind la Londra, ambele premii costă, după aplicarea unui discount, 6.000 de euro.

Premii pe bani? Acesta e bussinesul spaniolului Jose E. Prieto, omul cu alura lui Karl Lagerfeld.

4.000 euro pentru un premiu, 6.000 pentru două

Jose E. Prieto vinde prestigiu.

5 premii precum cel de la Londra și-a cumpărat Secureanu pe banii spitalului

De-a lungul anilor, mai multe nume de companii din România cumpără ce are Prieto de vînzare.

Siveco, Banca Carpatica, Romatsa și SIF Oltenia culeg premii în ceremoniile organizate de omul de afaceri spaniol.

Cum are cineva probleme în țară, fuga pentru un premiu la Jose E. Prieto!

De pildă, patronul lui Coral Impex, Alexandru Badea.

Badea e supranumit regele dezinsecțiilor contractate cu primăriile. Coleg de premii cu Secureanu în noiembrie 2016, Badea e și el cercetat de DNA.

Florin Secureanu îl cunoaște pe spaniolul Prieto de cinci ani!

Începînd cu 2011-2012, managerul de la Malaxa ia trofee la Geneva, Paris, Viena și, în 2015, primește Internațional Arch of Europe Award la Frankfurt.

Prețul pe bucată? 4.000 de euro.

Cine plătește? O firmă care are contract cu ”Malaxa” și care-și scoate banii din produse supraevaluate, după cum susțin surse din spital, citate de Gazeta Sporturilor la cîteva zile după ”Vrăbi” și Secureanu revin de la Londra.

După încă două săptămîni, procurorii descoperă și numele firmei care asigura deplasările managerului: Noventis, al doilea furnizor ca cifră de afaceri de pe lista spitalului ”Malaxa”.

Ziarul subestimează, încă o dată, afacerile lui Secureanu. 470 de deplasări i-a asigurat Noventis!

După SRI, iată și amprentele SIE!

Ce nu au detaliat, deocamdată, cei din DNA este plasa de oameni apropiați serviciilor care au însoțit toate aceste extravaganțe cu sens ale lui Florin Secureanu.

Cinci ofițeri activi ai SRI orbitează pe lîngă Secureanu în ultimele decenii. Chiar și cînd se retrag din Serviciu, ei rămîn atașați de creația lor stranie, pe care o ocrotesc.

Dar SRI nu e singurul serviciu secret cu oameni înfipți în osia destinului lui Florin Secureanu. SIE e vizibil și el.

La Londra, pe banii Noventis

Regula e simplă: practic, toată viața curtenilor lui Secureanu este achitată din bani publici.

”Vrăbi” merge la Londra pe banii lui Noventis și ia un premiu ca și cum ar fi Gabriela Firea, trofeu cumpărat tot din banii lui Noventis.

De fapt, aceste sume provin din buget, pentru că Florin Secureanu îi dă prietenului Mihai Mesner, șeful Noventis, contracte de 12 milioane de lei.

Iar Mesner îi întoarce banii sub forma a 470 de deplasări și concedii în toată lumea, după cum au documentează magistrații și recunoaște Mesner.

Iubita managerului costă însă mai mult de atît.

”Salariu de iubită”, plătit la dată fixă pentru ”Vrăbi”

Secureanu îi achită diurna lui ”Vrăbi” tot din banii spitalului.

Sumele sînt umflate direct de la casierie înainte de plecarea spre Marea Britanie, în numele unei alte firme: RYS Force.

”Tot din aceeași bani Secureanu îi plătește lunar lui Vrăbi un fel de salariu de iubită că nu știu cum să-i spun altfel”, povestește un apropiat al managerului de la ”Malaxa”.

Nu e vorba doar că Secureanu i-a angajat Eugeniei rudele fictiv în spital, ”ca să mai ia și ele salariu de 1.500 sau 2.300 de lei”. Aici e altceva, discutăm despre partea ei de consolare. A ei, nu a rudelor!

10 rude ale lui ”Vrăbi”, servitori personali și oameni de casă angajase Secureanu fictiv, pe banii ”Malaxa”

”Pretenția lui ”Vrăbi” e ca acest ”salariu” să fie vărsat lunar, pe card. Și Adi așa a făcut. Lua banii din spital și-i vărsa ei”, detaliază omul care cunoaște bine cuplul.

Dama pe care Secureanu a cunoscut-o prima oară la Hotelul Royal din București are acum, ajunsă la 24 de ani, pretenții: salariu fix, la dată fixă.

De unde? Din taxele fixe pe sănătate, că numai contribuabilul poate plăti regulat!

Cum a reușit Secureanu să transforme, vreme de 9 ani, un spital cu buget de 250 de paturi într-o distracție personală?

Răspunsul e la el, la ”Vrăbi”, dar și la șirul de cupizi nevindecabili, fie că ei flutură legitimații SRI, SIE sau ai oricăror alte autorități din România!

Bodyguardul care l-a condus la DNA era achitat tot de spital

Abuzurile lui Secureanu sînt antologice și imposibile fără sprijin.

Pînă și omul care îl duce la DNA în ziua reținerii, pe post de șofer și de bodyguard, care se numește Sorin Gheorghe Stan, e plătit tot din contracte false de ”lucrări de întreținere a spitalului”!

Bodyguard pe ”persoană fizică autorizată”, plătită de spital.

Să fii condus la audieri cu o superlimuzină.

Să-l trimiți acasă pe șoferul-bodyguard ca să-ți aducă lucrurile, că urmează să fii pus după gratii.

Iar cel care face toate acestea să fie un angajat privat al tău, dar plătit cu bani publici pe PFA, asta e o performanță!

”Obsesia lui Secureanu pentru aranjamente din ce în ce mai nesăbuite l-a făcut chiar și pe Traian Nica, cel care printa facturile pentru una dintre firme, să i se opună la un moment dat, în februarie 2016. Între cei doi a erupt o ceartă, dar Secureanu l-a împăcat pe omul de la IT pînă la urmă”, povestește un alt angajat al spitalului.

Arestarea lui Oprescu: alertă totală

”Cel mai mare sprijin al lui Secureanu a fost, insitituțional vorbind, Sorin Oprescu”, explică un om din ”Malaxa”.

La schimb, Secureanu a dat firmelor controlate de băiatul primarului, Mircea Oprescu, primele poziții în lista furnziorilor spitalului.

”Cînd Oprescu a fost reținut, în septembrie 2015, Secureanu a devenit alert, debusolat și i s-a adîncit paranoia”, povestește un apropiat.

În aceste vremuri grele, managerul se agăță de sprijinul unui fost agent SIE.

Ambuteiaj de Generali

Ionuț Milodin este prieten atît cu Florin Secureanu, cît și cu Sorin Oprescu.

În ”Malaxa”, lui Milodin i se spune Generalul.

Tot Generalul îi spune Secureanu, dar lui Sorin Oprescu.

În vîrstă de 52 de ani, milițian în decembrie 1989 și angajat al MAI la începutul anilor 90, Milodin ajunge ofițer al Serviciului de Informații Externe în 1996-1997.

Spionii n-au viață lungă.

Mai ales dacă se ocupă de altceva.

Milodin este concediat din SIE, dar asta nu-l împiedică ”să escrocheze mai multe persoane care, din diferite motive, apelau la el și îi dădeau sume importante de bani pentru a le facilita anumite intervenții la persoane sus-puse”. Citatul e din rechizitoriul întocmit de Vasile Udroiu, procuror în cadrul Parchetului de pe lângă Tribunalul Gorj.

Cîte 3 ani de închisoare cu executare, în două procese de trafic de influență, a primit Ionuț Milodin

În 2005 și 2006, Milodin este condamnat în două procese distincte, ambele pentru trafic de influență.

Iese din închisoare și rămîne ”un rezolvator între diverse personaje, una dintre relațiile care se derula în bună măsură prin el fiind cea între Oprescu și Secureanu”, potrivit mărturiilor celor din ”Malaxa”.

Firma pentru Elena și ”Vrăbi”

Dincolo de prietenia cu Oprescu, pe Milodin și Secureanu îi leagă și statutul de revoluționari.

Un milițian și un maseur angajat de un securist la Centrul de Sănătate Socului se dovedesc a fi doi oameni care au luptat pentru libertate!

Și îi mai unește ceva.

Ei angajează, împreună, un dar ”jumătăților” lor.

Soția lui Ion Milodin, Elena Simona Milodin și ”Vrăbi”, Chiriac Eugenia Cristina, devin în 2013 asociate la firma Dayenutza & Flori Food’s.

sursa: termene.ro

Ursul Polar, Griffon și Dayenutza & Flori, aceste nume se pot regăsi numai în bestiarul lui Secureanu & Friends.

Plus că, în buna tradiție a cercului lui Secureanu, se mai petrec două mici chestiuni:

Firma Dayenutza & Flori Food’s nu declară nimic la Fisc.

Administrator este numit Atanasie Florin Ștefănoiu, un tînăr de 23 de ani din Novaci, Gorj, care a luat 5 la română la BAC în 2012.

”Secureanu avea datele a zeci de firme”, spune un angajat al spitalului. Secureanu le folosea, le permuta, nimeni nu le controla! Vorba reclamei: nu faceți asta acasă, e o demonstrație pentru cît de departe poate merge protecția.

Vila din cartierul Cotroceni

Milodin și Secureanu îi rămîn fideli lui Sorin Oprescu și după ce primarul e trimis în judecată.

Ca un ofițer loial, ca de la General închipuit la General impozant, Ionuț Milodin îi organizează lui Sorin Oprescu ziua de naștere, la începutul lui noiembrie 2016.

Petrecerea are loc chiar în casa fostului agent SIE.

Întrebat ieri de Gazetă care sînt relațiile sale cu Oprescu și cu Secureanu, fostul ofițer SIE s-a mărginit să spună că ”nu am mijloace de a-i organiza ziua lui Sorin Oprescu”.

Martorii oculari ai petrecerii de la vila lui Milodin din Cotroceni, locuință situată la doi pași de Arena ”Progresul”, relatează însă altceva.

”Secureanu a fost și el în vilă, că nu putea lipsi. A adus un omagiu marelui său protector”, spune un om din Malaxa.

Casa lui Milodin este, ca și locuința lui Secureanu, o proprietate a RAPPS.

De ce stau cu chirie la RAPPS un manager de spital și un fost ofițer SIE, care acum se recomandă ”avocat al lui Sorin Oprescu”, aceasta e o enigmă pentru cei care se ambiționează să stingă ultimii lumina în România.

Încă un personaj: Avram Gal

La aniversarea fostului primar, Secureanu și Oprescu se retrag cîteva minute între patru ochi. ”Vrăbi” rămîne, stingheră, într-o parte.

Cei doi bărbați discută.

Apoi, managerul de la Malaxa și iubita lui pleacă.

Pe drum, Secureanu, primește un telefon. ”Cum a fost?”. Cel care l-a sunat este Avram Gal, un alt om care ”mi-a arătat o legitimație SIE”, după cum avea să se confeseze Secureanu unui apropiat.

Avram Gal l-a introdus lui Secureanu pe Milodin.

Gal este, în sine, un personaj pe care nu-l încape un roman.

În vîrstă de 40 de ani și fost șef al Partidului Conservator – diaspora, Gal îl însoțește pe Florin Secureanu în 2011 într-un turneu la New York și Miami, pe filieră masonică.

Cînd Secureanu îl întreabă cum i-a aranjat turneul, Avram Gal scoate legitimația SIE.

Băieții specializați în diaspora

Gal e om politic.

Viceprimar de Câmpia Turzii, Gal candidează la primărie în 2012, prilej pentru ca Florin Secureanu să viziteze orașul în sprijinul amicului său, încă din 2011.

Banii de la ”Malaxa” ajung în donațiile pe care Secureanu le face în favoarea lui Gal în Câmpia Turzii.

Plus în spectacolele de campanie electorală cu Țociu și Palade.

Avram Gal pierde însă alegerile din 2012.

Dar relațiile dintre ei rămîn cele ale unor de frați de sînge.

În ”Operațiunea SUA” li se adaugă Vasile Nagy, un vechi prieten al lui Secureanu, stabilit la Bari, care ajunge și el șef al Partidului Conservator, filiala din Italia.

”Nagy pare și el un personaj trimis cu misiune peste graniță”, povestește un om din ”Malaxa”.

Știți cine s-a îmbarcat în primul avion spre România cînd Gazeta a publicat primul articol despre Secureanu? Vasile Nagy.

Gal apare în dosarul DNA în care Secureanu i-a dat bani lui Dan Diaconescu

Ca și fostul ofițer SIE, Ionuț Milodin, Avram Gal, absolvent al SNSPA și al Institutului Diplomatic Român, are o problemă nițel stînjenitoare în fața carierei sale strălucite.

Apare într-un dosar penal.

E vorba despre cazul de șantaj, în care procurorii DNA susțin că Florin Secureanu a cumpărat influență de la realizatorul TV Dan Diaconescu, după ce acesta l-a presat cu dezvăluiri.

Porivit DNA, Gal ar fi fost unul dintre cei care ar fi facilitat transferul banilor de la Secureanu către șeful OTV. Pentru ca ”nea Dan” să-l lase pe manager în pace.

Mulți Generali, multe legitimații fluturate, dar și multe procese.

Ce-i de făcut?

Pe cai albi

Unul dintre oamenii din spitalul ”Malaxa” descrie un dialog între fostul ofițer SIE Ionuț Milodin și Florin Secureanu.

Conversația are loc în noiembrie, după ziua lui Sorin Oprescu.

Managerul Secureanu întreabă, avocatul Milodin, omul lui Oprescu, răspunde:

-Și ce crezi tu că se va întîmpla în continuare?

-Va cîștiga PSD alegerile.

-Și?

–O să vezi că Oprescu iese din dosar. Ăștia i-au făcut un dosar politic! Eu o să reintru în Servicii, mă va ajuta nașul de căsătorie, generalul Dan Voinea.

-Cum să faci asta, că ai niște condamnări?

-Stai liniștit, Adi, se rezolvă. Am făcut o cerere și îmi șterg totul din cazier! Iar tu ești pe cai mari, pe cai albi de tot. O să pleci de la ”Malaxa” și o să ajungi la un spital și mai mare!

Ori de cîte ori vi se pare că ei sînt o gașcă de lăudăroși, de oameni care agită legitimații pentru proști, amintiți-vă doar atît: vreme de 9 ani, totul le-a mers uns, pe un buget de 60 de milioane de euro!

La cîteva zile după dialog, Secureanu se urcă în avionul de Londra, împreună cu ”Vrăbi”.

Undeva lîngă Tamisa, luminile se aprind și ea urcă pe scenă.

Restul vine de la sine.

Vezi AICI și precedentele 25 de articole publicate de Gazetă despre acest caz.